Ding tuis in 'Boston' mee | Netwerk24
Ding tuis in 'Boston' mee
Deur Madli Grobbelaar 10 September 2020 06:02
Louis Massyn in aksie tydens verlede jaar se Rio de Janeiro-marathon wat hy suksesvol voltooi het. Foto: Verskaf
Die gewilde Boston-marathon word vanjaar wêreldwyd as 'n virtuele marathon aangebied.
"Altesaam 30 atlete in Welkom gaan die virtuele Boston-marathon aanpak," sê Louis Massyn, die organiseerder van dié wedloop in Welkom.
Dit sal Saterdag (12/09) plaasvind.
Altesaam 30 atlete in Welkom gaan die virtuele Boston-marathon aanpak
Atlete sal by die Goudveld-multisportklubhuis wegspring.
'n Halfmarathon (21,1 km) kan ook aangedurf word.
Atlete wat die volle 42,2 km doen, sal die 21,1 km-roete twee keer hardloop. Die roete strek van die klubhuis deur die noordelik voorstede van Welkom en weer terug na die klubhuis.
Sover het slegs ses atlete hulle vir die marathon ingeskryf.
Die res sal aan die halfmarathon deelneem.
Louis Massyn (links) en ds. Gerrie van Dyk van die Bybelgenootskap in Bloemfontein. Die skenkings wat van Welkomse atlete ontvang word, sal ter viering van sy 200ste bestaansjaar aan die Bybelgenootskap gegee word. Foto: Verskaf
Massyn het op eie onkoste medaljes vir die deelnemers laat maak as beloning vir hul deelname.
"Deelname is gratis, hoewel ons van elke deelnemer 'n skenking vir die Bybelgenootskap vra," sê Massyn.
"Dit is ter viering van die genootskap se 200ste bestaansjaar."
Atlete wat belang stel of meer inligting oor die virtuele Boston-marathon wil bekom, kan Massyn by 071-460-9536 bel.
Massyn is een van Adidas se internasionale ambassadeurs, en sal moontlik weer genooi word om aan ander internasionale marathons deel te neem.